TLAČOVÁ SPRÁVA 2. jún 2020, Bratislava

**Svetový deň bezpečnosti potravín**

[**Odbor bezpečnosti potravín a výživy**](https://bit.ly/mprvsr-obpv) **Ministerstva pôdohospodárstva a rozvoja vidieka SR v rámci kampane ku Svetovému dňu bezpečnosti potravín zdôrazňuje, že zodpovednosť za bezpečnosť potravín má každý z nás. Kampaň spustil odbor bezpečnosti potravín a výživy MPRV SR na sociálnych sieťach 1. júna.**

Svetový deň bezpečnosti potravín bol stanovený na **7. jún** Organizáciou pre výživu a poľnohospodárstvo (**FAO**) spoločne so Svetovou zdravotníckou organizáciou (**WHO**). Aj tento rok je ústrednou témou kampane FAO a WHO myšlienka, že **bezpečnosť potravín je záležitosťou každého z nás**. Od tohto motívu sa odvíja aj slovenská kampaň odboru bezpečnosti potravín a výživy MPRV SR.

*„Za bezpečnosť potravín na Slovensku zodpovedá zavedený systém bezpečnosti potravinového reťazca EÚ. Pravidlá sú nastavené Európskou komisiou prostredníctvom legislatívy, ktorá je založená na vedeckých stanoviskách* [*Európskeho úradu pre bezpečnosť potravín (EFSA)*](http://www.efsa.europa.eu/)*. Na Slovensku dohliadajú na dodržiavanie pravidiel viaceré orgány: Ministerstvo pôdohospodárstva a rozvoja vidieka SR, Ministerstvo zdravotníctva SR, Štátna veterinárna a potravinová správa SR, Ústredný kontrolný a skúšobný ústav poľnohospodársky v Bratislave a Úrad verejného zdravotníctva SR,”* vysvetľuje Ing. Marica Kuzmiak Theiszová, PhD., riaditeľka odboru bezpečnosti potravín a výživy MPRV SR. Zároveň dodáva: ***“Bezpečnosť potravín je však zodpovednosťou každého z nás****. Či už sme pestovatelia, chovatelia, výrobcovia, distribútori potravín alebo koneční spotrebitelia.”*

Kampaň odboru bezpečnosti potravín a výživy MPRV SR upozorňuje na mikrobiologické a chemické kontaminanty potravín, časté zoonózy (*ochorenia prenosné zo zvierat na človeka*), ale dôraz kladie aj na **prevenciu alimentárnych nákaz** (*ochorení z potravín*). Príspevky s tematickou grafikou na sociálnych sieťach ([Facebook](https://www.facebook.com/NKBEFSASR/) a [Instagram](https://www.instagram.com/nkb.efsa/)) odkazujú spotrebiteľov na [**informačné letáky**](https://bit.ly/info-spotrebitel), ktoré pripravil odbor bezpečnosti potravín a výživy MPRV SR v spolupráci so slovenskými odborníkmi a vedcami.

*„Ústredný slogan kampane „****Bezpečnosť potravín je neviditeľná, no týka sa nás všetkých****” má byť pomyselným dvíhajúcim sa varovným prstom. Pokiaľ totiž nebudeme zodpovední v takej samozrejmej veci ako je manipulácia a príprava potravín, môže dôjsť k zbytočnému poškodeniu zdravia či dokonca k stratám na životoch v dôsledku kontaminovaných potravín. No musíme si uvedomiť, že v prípade ochorení z potravín sa dá nešťastiam predísť dôslednou prevenciou. Kontaminované potraviny totiž môžu spôsobiť viac ako 200 ochorení, z ktorých niektoré majú trvalé následky,*” dodáva na záver Ing. M. Kuzmiak Theiszová, PhD.

Zavŕšením kampane na sociálnych sieťach je zverejnenie **elektronického posteru**, zameraného na Svetový deň bezpečnosti potravín a na spoločnú zodpovednosť za bezpečnosť potravín. **Vďaka informáciám** v kampani **sa spotrebitelia dozvedia jednoduché** a **ľahko aplikovateľné** základné **zásady prevencie alimentárnych nákaz**.

**Odbor bezpečnosti potravín MPRV SR**

Odbor bezpečnosti potravín MPRV SR zabezpečuje výkon Národného kontaktného bodu pre vedeckú a technickú spoluprácu s EFSA, Národného kontaktného bodu pre Codex Alimentarius pod gesciou FAO a WHO, ako aj Národného kontaktného miesta Generálneho riaditeľstva pre zdravie a bezpečnosť potravín Európskej komisie a ďalších 6 kontaktných bodov s európskou i medzinárodnou pôsobnosťou. Okrem toho vykonáva aj niektoré legislatívou dané činnosti v oblasti úradnej kontroly, uvádzania GMO potravín a krmív na trh a organizuje vybrané národné i medzinárodné odborné podujatia v oblasti bezpečnosti potravinového reťazca. Viac informácií o odbore bezpečnosti potravín a výživy MPRV SR je dostupných na [webovej stránke MPRV SR](https://www.mpsr.sk/?navID=47&sID=111&navID2=228).